description: IT секторът продължава да расте и да зрее, а големият страх от липса на кадри малко по малко избледнява

title: Технологии: Бизнесът на оптимистите

maintext:
© ГЕОРГИ КОЖУХАРОВ
Статията е част от класацията на най-динамичните малки и средни компании "Гепард". Поръчайте изданието на хартия или в pdf формат тук или на 02/4615 271 и 02/4615 349. Цена 15 лв. с ДДС и доставка.
Елена Маринова, президент на софтуерната "Мусала софт"
Ивайло Славов, изпълнителен директор на "Булпрос".
48%
е средният годишен ръст на софтуерните компании в топ 30 на "Гепард".
Шарено и динамично
Всъщност софтуерната индустрия за разлика от другите сектори твърде трудно се разделя на големи, малки и средни компании - от една страна, защото, макар и бързо зрееща, все още е в ранния си етап на развитие в страната. Ако сравним например най-големия в сектора Progress и оборотът му от 71 млн. лв. през 2015 г. с най-големите в, да речем, енергетиката, където лидерът има оборот от 3 млрд. лв., би изглеждало сякаш IT бизнесът е още в детското гащеризонче.
двете платформи
монетизирането на позициите, които имат в глобалната мрежа
Подгласникът на титлата при IT гепардите е пловдивската компания "Програмиста" ( профил на компанията вижте тук ). Бизнесът на изцяло българската фирма, основана през 2013 г., е точно в епицентъра на най-голямата надпревара в сектора - борбата за кадри. С други думи, "Програмиста" е център за изнесена разработка и поддръжка на софтуер, като компанията се ангажира със сформирането на качествени екипи. Изглежда достатъчно успешно, за да получи признание на наградите на БАИТ за 2015 г., както и да регистрира 110% ръст на приходите си за миналата година.
На шесто място се нарежда една изцяло местна компания, водеща началото си от варненското село Казашко, където е регистрирана през 2005 г. Дейността на компанията е свързана с уеб дизайн и разработка на уебсайтове, което за 11 години на пазара й позволява да се разрасне до екип с 90 служители и оборот от 6.6 млн. лв. "2 Криейт" е от онези бизнеси, започнати почти на шега от няколко приятели и оказали се достатъчно успешни, за да могат на петата година да се преместят в нов офис, понеже междувременно е потръгнало, а екипът е вече от 50 служители. През последните две години компанията добавя освен проекти и служители и нови технологии към портфолиото си като HTML, CSS и WordPress.
Позиционирана на десето място, "Абати" е една от малкото софтуерни компании в България, които съществуват не благодарение на поръчки от държавата. Компанията се занимава със системна интеграция и сред обичайните участници в търгове за внедряване на различни системи за публичния сектор. През последните години компанията доби популярност в изграждането на системата за електронно правителство.
Извън топ 10 в IT класацията компаниите носят белезите по-скоро на устойчивото и малко по-бавно като темп разрастване.
В този сегмент са и "МенторМейт". Tова е българският развоен двигател на едноименната американска компания под шапката на холдинга Tylor Corporation. Компанията специализира в софтуерните разработки, основно в мобилната сфера. Само за последните месеци компанията обяви, че ще навлезе за пръв път на европейските пазари, като първо ще се прицели в Скандинавието. Малко по-късно беше обявено и откриване на поредна локация в страната - в Русе. В тази връзка се очаква бизнесът на компанията да продължи да расте и догодина, може би дори с по-големи темпове.
За поредна година тук откриваме и "Немечек", които запазват стабилни показатели. Миналата година компанията разшири клиентското си портфолио и откри нов офис във Варна, за да поеме новите си проекти. За тази година прогнозата също е положителна: "
През последните години България се затвърждава като дестинация за изнасяне на услуги и развиване на софтуерен бизнес. Очаква се тенденцията да се затвърди, въпреки че от около две-три години се усеща сериозна липса на квалифицирани кадри, която малко позабавя плановете за ръст на влезлите на пазара компании. Такъв пример е "Луксофт", която поне два пъти коригира амбициозните си планове. И все пак благодарение на създадените напоследък от бизнеса софтуерни академии, както и на продължителните кампании и инициативи за съвместна работа с държавата секторът започна да си извоюва позиции и оптимизмът, че и управлението ще участва в попълването на дупките на пазара на труда, се върна. "През 2016 има леко намаляване на темповете на прегряване на пазара на труда", каза Елена Маринова, президентът на "Мусала софт", компанията, която в края на 2015 г. положи основите на първото си развойно звено извън страната - в Скопие. По нейни думи вероятно изнасянето на дейности в страните в региона ще продължи.
Големи разраствания на екипи, сливания, придобивания, борсови дебюти, инвестиции. Безспорно едни от най-положителните, а и интересни новини в българската икономика идват от IT средите и няма изгледи тенденцията да бъде нарушена. Причината - преди всичко експортната ориентираност и все по-голямото припознаване на България като дестинация за разработка на софтуер. За 2015 г. оборотът на индустрията е 1.6 млрд. лв., като 65% от него са генерирани именно от външни пазари. Втората, макар и все още не токова осезаема тенденция, е обръщането на IT бизнеса към разработка на собствени продукти и решения.Предизвикателство номер едно пред технологичната индустрия продължава да е недостигът на кадри. През последните две-три години, особено с влизането на нови международни играчи, притесненията, че няма хора, накараха много компании да преосмислят амбициозните си планове за ръст, а асоциациите да забият тревога и да започнат да търсят решения със или без държавните опити за помощ. И, изглежда, инициативността на иновативния сектор започва да дава резултати. През 2016 има леко намаляване на прегряването на пазара на труда, категорична е Елена Маринова, президент на софтуерната "Мусала софт" и член на управителния съвет на Българската асоциация по информационни технологии (БАИТ).С няколко малки изключения софтуерната индустрия в България продължава да се крепи на малките и средните компании. А те, противно на всеобщото схващане, че просто пишат код за износ, имат цветни и разнообразни бизнеси. Някои подпомагат фондацията на Бил и Мелинда Гейтс, други развиват системи за спестяване на гориво в авиацията, трети разработват компютърни игри или са заети в областта на решения за интернет на нещата, или са ключови развойни центрове на международни гиганти.Тази година решихме да разширим класацията си до топ 30 именно за да покажем и някои компании, от които иначе трудно бихте намерили повод да се поинтересувате. Общите параметри на софтуерните гепарди през 2015 г. са такива: 537 млн. лв. обороти и среден ръст от 47% (при среден за сектора 11%), при това само с 4.8 хил. служители.И може би тъкмо заради тази малка възраст и размери IT компаниите в "Гепард" още запазват новаторския си дух и са толкова разнообразни.В първите десет компании от класацията освен впечатляващи ръстове между 60 и 240% срещаме и пълна гама бизнес модели, продукти и решения. Приятна изненада е, че присъстващите в списъка компании са основно български или поне са започнали като такива.Лидер с близо 240% ръст е варненската компания "Тайтън гейт", която развиваPhoneArenaе глобална онлайн агенция, ориентирана към собствениците на високия сегмент уебсайтове, която им оказва съдействие в привличането на рекламодатели и. Именно това е и продуктът, който генерира сериозния растеж миналата година.Следващата в класацията с малко по-скромен ръст е "Бродсофт България" - местното развойно звено на международната компания за интеграция на комуникационните системи Broadsoft. Бизнесът, донесъл на дружеството двоен ръст през миналата година, е разработване на софтуер за сливане на преноса на глас (както мобилен, така и стационарен), мейл, чат, бизнес приложения, услуги за статута на потребителите, гласова и видеоконференция.На четвърто място е "Теххъдъл", която е специализирана в аутсорсинг на IT и софтуерни проекти. Тя е основана от британския предприемач Ричард Йео и българския технологичен мениджър Ивайло Радев. "Теххъдъл" покрива разнообразно портфолио от дейности, свързани с IT аутсорсинга, като се обслужват различни по мащаб и размер фирми."Майлстоун системс", която е собственост на датската Milestone Systems, разработва софтуерни системи за видеонаблюдение. Стъпила на пазара през 2011 г., компанията попада в обсега на "Гепард" за пръв път благодарение на ръста си от 78%. Местното дружество работи основно за външни пазари, казаха за "Капитал" от компанията, поради която причина се очаква и да запази положителната тенденция.Следващи по динамика на ръста си са разработчиците на софтуер за оптимизиране на самолетния транспорт "Авиазо България". Aviaso е създадена през 2003 г. от швейцарците Никола Фантини и Рудолф Кристен и българите Георги Митов и Иван Марков, а продуктът й е софтуер за оптимизиране на разходите на гориво. Централата на фирмата е в Швейцария, но основната развойна дейност е съсредоточена в софийския офис, има развоен център и в Харков, Украйна. Компанията е изцяло експортно ориентирана, като сред клиентите й са големи авиокомпании - Lufthansa, Airberlin, Turkish Airlines и др. От миналата година дружеството е част от американската група Honeywell, която също оперира в сектора на услугите за авиация. Благодарение на партньорството компанията печели и много нови клиенти, което става причина за ръста от 65% през 2015 г. "Това означава, че оттук нататък ни предстои само да растем", казаха за "Капитал" от местния офис.На осмото място откриваме миналогодишния лидер в сектора "Джемсийк". През последните три години компанията се разрасна извън първоначалната си дейност - консултантска в областта на традиционните маркетингови проучвания, и се превърна в доставчик на технологични решения в т.нар. data science - извличането и анализирането на данните. Сега компанията предоставя IT платформа, чрез която клиентите й могат по-лесно да получат цялата им информация и анализи за пазара. През юни тази година компанията беше купена от британската Future Thinking.Девети по ръст са "Булпрос", които през 2016 г. обявиха, че разрастват групата с още една компания за разработка и интеграция на бизнес софтуер, като така затварят продуктовия си цикъл. За последната година "Булпрос", в чиято група влизат общо пет компании в различни IT направления, привлече 3.5 млн. евро вложения - от двата инвестиционни фонда BlackPeak и NEVEQ II, както и от един частен германски инвеститор. Освен това дружеството има амбициозни планове за разширението на екипа си - 700 служители до края на 2016 г. и нови 1000 работни места до 2019 г. "През 2016 г. очакваме да запазим досегашния си ръст на развитие. Фокусирахме се и засилваме позициите си в САЩ. Външните пазари за нас са важни заради технологичния ни фокус през тази година - IoT, Big Data, Cloud, Сollaboration, Enterprise Mobility", коментира за "Капитал" Ивайло Славов, изпълнителен директор на "Булпрос".Следващото място тази година е отредено за българската компания, която си партнира с фондацията на Бил и Мелинда Гейтс в борбата с бедността. Основаната от Калин Радев "Софтуер груп Бг" разработва системи за микрокредитиращи институции, като по този начин директно и индиректно присъства на повечето пазари в развиващия се свят. Компанията има офиси във всички точки на света, като миналата година откри в Египет, буквално преди дни и в САЩ, с което завърши изграждането на мрежата си от основни локации. През ноември тази година компанията стартира и платформа за мобилни разплащания съвместно с Association Of Asia Confederation of Credit Unions.През последните няколко години заради устойчивия си ръст от поне 50% компанията е неизменен участник в класацията "Гепард". "Тази година очакваме с много малко да забавим ръста си до около 40%. Причината е, че като пораснеш дотолкова, няма как да се запази това темпо. През септември открихме офиса си във Вашингтон, който е първият ни в САЩ. С това приключихме изграждането на мрежата си от главни офиси и започваме с регионални и локални. Очаквам 15 готови до края на следващата година", коментира Калин Радев плановете за бизнеса си.Тук попада и първенецът по рентабилност "Енигма" - разработчикът на системи за сигурност, собственост на американската компания Enigma Software.В сегмента на по-спокойните гепарди можем да открием и най-много познати лица. Тук откриваме и някои от компаниите, белязали най-силно календара на IT събития на местната сцена през миналата година.Под номер 18 откриваме обекта на една от големите сделки в сектора през миналата година - "Фадата". Разработчиците на софтуер за застрахователния сектор през юли миналата година се сдобиха с нов международен собственик - британската компания за застрахователни услуги Charles Taylor и фондът за дялови инвестиции The Riverside Co. придобиха мажоритарен дял от 80%. Придобиването оценява "Фадата" на 20.4 млн. евро, което, макар и в пъти по-малко, всъщност е сравнително висока оценка за местна компания. Ключово при тази сделка е, че новият чуждестранен акционер отвори нови пазари за българската софтуерна компания.Тук са и "Виемуеър", които в сравнение с другите в класацията изглеждат направо гиганти по показател оборот. През миналата година дружеството на американска VMware в България инвестира значителен ресурс в трансформирането на местния си бизнес от чиста R&D локация в мултифункционален екип, фокусиран върху развойна и оперативна дейност.В групата се намират "Мусала софт"- след ръст от 30% през миналата година през тази компанията успява да добави към клиентското си портфолио няколко големи имена, които се очаква да покажат съществен позитивен ефект върху оборотите през 2017 г. В тази връзка "Мусала" съвсем естествено увеличава и екипа си."Следваме плана си да станем 1000 души през 2020, като поддържаме ръст на оборота от 25%+ и се фокусираме върху големи клиенти. Целта ни е да бъдем ключов регионален играч", каза президентът Елена Маринова.Очакваме запазване темпа на развитие от миналата година. Резултатите до третото тримесечие за 2016 го доказаха. Има достатъчно проекти, дори повече, отколкото успяваме понякога да поемем, тъй като основното предизвикателство остава привличането на достатъчно висококвалифицирани специалисти", коментира изпълнителният директор Георги Брашнаров.Тази година в "Гепард" има и още едно интересно развойно звено. Става дума за "Софтуер Аг дивелъпмънт" - ключовото развойно звено и второто по размер в света на една от най-старите германски софтуерни компании - Software AG. Местното дружество е тук вече около десет години, като се занимава с най-иновативните проекти на германската компания - такива в сферата на бизнес софтуера и IoT например. През миналата година "Софтуер Аг" демонстрира ръст на оборотите от 19% и очаква да запази тенденцията на плавно нарастване.Но едновременно с това се очаква и влизането на нови играчи и консолидация в сектора на територията на България. "На пазара продължават да навлизат различни компании, които създават центрове за изнесени услуги, за развойна дейност, а съществуващите разширяват дейността си", коментират за "Капитал" от "Немечек". Мнението споделя и Ивайло Славов от "Булпрос". Очаква се навлизането на нови играчи от развити пазари като Западна Европа, Съединените щати, Великобритания и бившите съветски републики – Азербайджан, Армения, Беларус.


description: Първоначалният капитал ще бъде 10 млрд. евро

title: Китай създава инвестиционен фонд за Централна и Източна Европа

maintext:
Премиерът на Китай Ли Кекианг обяви намеренията си на конференция в Рига.
© Ints Kalnins
Проектите в Централна и Източна Европа са част от т.нар. Нов път на коприната за Китай. От Пекин се надяват да намерят нови пазари, които да увеличат износа, след като икономическият растеж се забавя и компаниите започват да изпитват затруднения. Китайският зам.-министър на търговията Гао Ян коментира миналата година, че до момента китайските компании са инвестирали повече от 5 млрд. евро в държави от региона.
Китайските компании
са във фаза на агресивно разширение и инвестиции по посока Европа и особено САЩ. През миналия месец беше обявен още един международен инвестиционен фонд, който е на стойност 100 млрд. долара и ще бъде насочен изцяло към технологичния сектор. Фондът ще бъде финансиран от японската SoftBank и правителството на Саудитска Арабия. Той обаче ще бъде базиран в Лондон и най-вероятно ще се насочи изцяло към компании от Западна Европа и САЩ.
Китай подготвя инвестиционен фонд за финансиране на проекти в Централна и Източна Европа. Негови създатели са държавните банки Industrial и Commercial Bank of China. Името на фонда е China-Central Eastern Europe и ще бъде управляван от китайската Sino-CEE Financial Holdings, съобщава Reuters.Първоначалният му капитал ще е 10 млрд. долара, а целта му е да набере около 50 млрд. евро за финансиране на инфраструктурни проекти, високотехнологични компании, производство на потребителски стоки и др. Той ще бъде подкрепен от правителството на Китай, но ще оперира на пазарни принципи, като ще може да инвестира и извън региона при подходящи проекти. Целта е да осигури нови пазари за стоките на втората най-голяма икономика в света, чийто износ се забавя.Засега инвестициите на фонда ще бъдат насочени изцяло към Централна и Източна Европа, но е възможно, ако проектът е успешен, да бъде разширен и към останалата част от континента.

fasttext_language: bg


description: Управляващият директор на Mezzanine Management пред "Капитал"

title: Никлъс Пихлер: Правенето на сделки в България е свързано с по-висок риск

maintext:
Никлъс Пихлер
[Mezzanine Management]
Управляващият директор австрийската инвестиционна компания Mezzanine Managament Никлъс Пихлер има над 15 години опит в инвестирането и предоставянето на структурно финансиране на компании от Централна и Източна Европа, като освен за първия мецанин фонд в Централна и Източна Европа е работил за консултантската компания по корпоративни финанси в Централна Европа VCP Capital Partners. Mezzanine Management управлява три фонда с общ капитал над 570 млн. евро, които до момента направили 42 инвестиции в над 10 държави от региона. Никлъс Пихлер е ръководил няколко от тях, сред които са и сделките за "Девин", "Белла България" и "Евроинс".Мениджърът ще бъде един от лекторите на организираната от "Капитал" на 29 ноември в "София хотел Балкан" годишна конференция "Сделки и инвеститори". Повече за програмата и лекторите можете да научите на capital.bg/conference Преди това нека уточня, че ние се фокусираме най-вече върху транзакциите с малки и средни предприятия (МСП) – с приходи между 20 и 150 млн. евро – т.е. не прекалено малки, но не правим и прекалено големи изкупувания. Както подсказва наименованието ни, предоставяме мецанин финансиране, но го структурираме по специфични начини, които варират от чисто мецанин финансиране до различни капиталови инвестиции, като например привилегирован капитал – т.е. имаме много гъвкав продукт. Правим три типа транзакции. Първият са типични заеми за изкупуване на бизнес, които предоставяме, когато даден фонд за дялови инвестиции или стратегически инвеститор иска да придобие дадена компания. Вторият тип, който става по-важен за нас през последните няколко години, са експанзионни сделки, при които дадена компания търси капитал, за да прави придобивания или да расте органично. Третият тип са транзакции за рефинансиране на задължения. Във всички случаи става въпрос за дългосрочни заеми, които винаги включват и определен дялов компонент – т.нар. equity kicker. Малко по-скъпи сме от банковото финансиране, но пък наличието на дялов компонент ни прави и един вид партньор на компанията. В България вече сме извършили 11 транзакции, така че сме доста активен инвеститор.Колкото до трендовете, бих казал, че пазарът определено е движен от купувачите (т.нар. buyout market) – ако погледнем последните десет години, този тренд беше много силно изразен преди кризата, когато се правеха много изкупувания. Една от причините за това беше наличието на големи количества евтин капитал, банките бяха склонни да отпускат средства, използваше се доста заемен капитал във всяка сделка – и като цяло това задвижваше пазара. С идването на кризата през 2008-2009 г. тази активност значително намаля. След кризата банките правеха точно обратното – много от тях бяха в затруднено положение и нямаха апетит да финансират изкупувания, така че имаше много малко такава активност. През последните три години – 2014-2016 г. – пазарът на изкупувания е сравнително стабилен, на високи, почти предкризисни равнища. Наблюдаваме това в глобален мащаб, но то до голяма степен се отразява и в ЦИЕ. Пазарът на изкупувания в региона през последните три години е сравнително стабилен, имаше доста транзакции както в по-големия сегмент, където някои стратегически, но също така и финансови инвеститори бяха доста активни. Регионът става по-привлекателен за западноевропейски и американски играчи. Една от причините е това, че много от страните в ЦИЕ са част от ЕС. Освен това регионът показва и доста добри темпове на растеж въпреки някои политически спънки, като цяло държавите са политически стабилни, икономиките им са стабилни и до голяма степен експортно ориентирани.Ако говорим за България обаче, трябва да направя и няколко допълнителни уточнения. Ситуацията тук до голяма степен е сходна, но една съществена разлика е това, че страната е доста малка и правенето на сделки тук е свързано с по-висок риск – в сравнение с централноевропейските пазари като Чехия и Полша, за които усещанията за риск са по-ниски. Редица инвеститори все още не се чувстват толкова комфортно с това да правят сделки в България. Друг фактор е и това, че тъй като българският пазар все още е малък, няма толкова много големи сделки – много малко са големите активи, които биха привлекли такива мащабни транзакции. Това е и причината да не наблюдаваме толкова засилена активност по изкупувания в страната.Ако гледаме по-малките компании обаче, сред тях има множество наистина добри дружества, които искат да разширят бизнеса си и търсят партньор, който да ги изведе на следващото равнище – затова и сме направили 11 сделки в страната.Като цяло през последните една-две години нещата са по-стабилни, като се има предвид, че имате правителство на малцинството (интервюто е взето преди оставката на втория кабинет "Борисов" - бел. ред.). Но ако сте чуждестранен инвеститор, трябва да опознаете страната и хората – според мен има множество добри компании, с много добро управление – така че трябва да си напишете домашното и да анализирате какъв е рискът, свързан със сделката. Като инвеститор с опит в България ние се чувстваме наистина комфортно с това да инвестираме в страната, но може би някои от другите инвеститори, сред които, както казах, усещанията за риск са по-високи, избягват България точно поради тези причини.Не мисля, че ще е драстично. Дано политическата ситуация остане стабилна – това очевидно ще е важен фактор. Преди 2-3 години имаше доста смени в управлението и това със сигурност оказа влияние върху инвеститорската активност. През последните две години има повече активност. Самите компании и мениджърите им са по-предпазливи при разширяването на бизнеса си при чести политически промени. Смятам, че в последните две години самият бизнес стана по-уверен и това също допринася за наблюдаваната повишена активност по сделки в България.Нормално е компаниите първо да се обръщат към банките, когато търсят финансиране. За добрите клиенти със стабилна капиталова база и здрави баланси банките са склонни да отпуснат повече, така че такива компании могат да получат по-евтино финансиране. Но в някои случаи клиентите нямат достатъчно капитал, така че банките ги финансират до определено равнище – това е един сценарий, който се случва доста често и който банките не са склони да отпуснат повече капитал на такива компании. Втора причина може да е това, че компаниите нямат много активи, които да покрият банковата гаранция.Ние в Mezzanine Management гледаме паричните потоци. Мисля, че това е голямата разлика – ние можем да предоставим финансиране дори и на компании, които не разполагат с много атрактивни за банките активи. Рисковият профил, който гледаме, е различен от този на банките – ние поемаме по-висок риск за сметка на по-висока възвращаемост.Една такава компания, която наскоро финансирахме в България, беше "Ремикс глобъл" – компания, която е създадена през 2012 г. и е водещият онлайн търговец на дребно с дрехи втора употреба. Тя търсеше експанзионен капитал, с който да ускори растежа си, и приключихме сделката през октомври.Първата беше през 2004 г. – тогава участвахме при приватизацията на БТК. Следващата транзакция, в която участвахме, беше придобиването на "Девин" през 2006 г. от австрийския фонд за рискови инвестиции Wing Equity. Подкрепили сме и няколко, компании, които искаха да се разширяват – "Белла България", "Джет файненс", "Евро инс", "Ремикс", "Телелинк", селскостопанската "Серес", която беше управлявана от "Рослин кепитъл партнърс".Като мецанин фонд гледаме различни сектори и имаме апетит към определени индустрии – като бизнес услуги ("Телелинк"), потребителски стоки ("Белла", "Ремикс"), гледаме също ИТ и аутсорсинг сектора, здравеопазването също е интересна тема – в България, както и в ЦИЕ като цяло това е сектор с огромен потенциал за развитие. Мисля, че това са сектори, които и останалите инвеститори гледат. Винаги се стремим да финансираме пазарните лидери – както можете да забележите и от портфолиото ни. Така че опитваме да идентифицираме пазарните лидери в сектори, за които смятаме, че имат потенциал да растат или да се консолидират.Интервюто взе Мария Иванова


description: Сумата ще отиде почти изцяло за National Bank of Greece, но след нея тя ще получи по-малка цена от кандидатите да купят българската банка

title: ОББ планира 260 млн. лв. дивидент преди сделката

maintext:
Според изпълнителния директор на ОББ Стилиян Вътев разпределението на резервите ще подобри показателите за рентабилност на капитала
© ЦВЕТЕЛИНА БЕЛУТОВА
Акционерите ще гласуват предложението на 5 декември.
Голям по размер дивидент от 260 млн. лв. се подготвя да изтегли National Bank Of Greece от Обединена българска банка (ОББ) почти непосредствено преди планираната й продажба. Това ще се отрази слабо върху капиталовите й показатели, които остават над средните за системата и регулаторните минимуми.Сумата е над 3.8 пъти печалбата за 2015 г., тъй като включва и натрупаните резултати от предходни периоди - от началото на кризата чрез изрични препоръки БНБ възпираше банките да разпределят печалбите си. За намерение за дивидент стана ясно още по време на годишното събрание на ОББ, като обаче тогава се чакаше да мине прегледът на качеството на активите. Решението ще се гласува на 5 декември, ден преди Денят на банкера, което е и индикация, че сделката по продажба на ОББ може да бъде форсирана в рамките на годината.Изтеглянето на дивидента ще се отрази върху цената, която новият собственик на банката ще плати за четвъртата по големина институция на пазара. Досега анализаторите предричаха, че ОББ ще бъде прехвърлена срещу 400 - 500 млн. евро, но най-вероятно изтегленият дивидент ще бъде приспаднат от тази сума. След него собственият капитал на ОББ би останал малко над 1 млрд. лв., като сделки на нива около 60-70% от капитала се приемат за изключително висока оценка при нива, на които се търгуват банките в Европа, под 50%.Вероятно намерението за дивидент е било комуникирано с двата основни кандидата да придобият ОББ - белгийската KBC, която в България е собственик на Сибанк, и унгарската OTP (Банка ДСК). Те са фаворизирани и от регулатора, който се надява сделката да допринесе за консолидиране на пазара. Другите желаещи са или банки без присъствие в страната или фондове.Според предложението на съвета на директорите разпределени ще бъдат 48.906 млн. лв. от печалбата за 2015 г. и 211.093 млн. лв. от печалбите за предходни периоди, които досега са били заделяни за фонд "Резервен". Изплащането на дивидента бе очаквано, след като през юни изпълнителният директор на банката Стилиян Вътев прогнозира, че ОББ ще премине успешно през стрес тестовете и това ще даде основание за освобождаване на резерви. Тогава той каза, че една такава стъпка ще подобри показателите за рентабилност на капитала, които през последните две години бяха влошени заради силно консервативната политика на централната банка.Ако решението бъде прието, ОББ ще разпредели втория най-голям банков дивидент за годината. Още преди проверките акционерите на Банка ДСК гласуваха 321 млн. лв., а тези на пазарния лидер Уникредит Булбанк взеха решение да изтеглят половината печалба за 2015 г., или 145 млн. лв. Още решения за дивиденти са гласувани на събранията на Райфайзенбанк, Алианц банк и Прокредит банк, като ако NBG гласува решението, общо изплатените в сектора дивиденти биха достигнала 826 млн. лв.


description: Компанията отваря още 4 нови центъра за данни зад граница

title: Alibaba продължава да разширява бизнеса си с облачни услуги

maintext:
Джак Ма продължава да развива Alibaba в разнообразни посоки
© Athit Perawongmetha
Общият пазар трябва да достигне 135 млрд. долара до 2020 г., сочат данните на анализаторската фирма Canalys. Според информацията делът на Alibaba трябва да достигне близо 8% след четири години, докато Amazon, Microsoft, Alphabet и IBM ще държат почти 70 процента от него. Докладът на Canalys обаче взима предвид само праволинейно
развитие на пазара. Според други анализатори е много възможно фирми като Salesforce да нарушат спокойствието на четирите големи в сектора. Salesforce направи поредица от придобивки и сериозни инвестиции в бизнеса.
Ю Сичън, вицепрезидент на Alibaba, коментира пред Reuters, че силата на звеното в Китай дава сериозно предимство пред другите компании в сектора. То е и основата в плановете на Alibaba за
глобална експанзия. "В момента имаме достъп до САЩ, Европа и Китай, което беше трудно за постигане", коментира той. С новите инвестиции общият брой центрове на компанията извън границите на Китай достига осем. В Китай Alibaba разполага с още шест. В Европа Alibaba ще си партнира с Vodafone, а в Япония ще работи със Softbank. Сичън отказа да коментира кога звеното за облачни услуги ще излезе на печалба.
В момента Alibaba Cloud е най-бързо развиващото се подразделение на Alibaba, като за последните шест тримесечия компанията отбелязва трицифрени темпове на растеж.
Междувременно Alibaba обяви намеренията си да закупи една трета от китайската дискаунт верига Sanjiang Shopping Club за 290 млн. долара. Така Alibaba прави поредна стъпка към излизане от търговията в интернет в посока традиционната търговия. След новината акциите на веригата скочиха с 10%. Придобиването е част от целта на главния изпълнителен директор на Alibaba
Джак Ма
да премахне многото доставчици и посредници между производителите и крайния потребител.
Облачното звено на Alibaba ще отвори четири центъра за данни, съобщава Reuters. Новите звена ще бъдат извън границите на Китай, като основната им цел ще бъде да се конкурират с Amazon и Microsoft, които са сред най-големите доставчици на облачни услуги. Alibaba иска да стане основен играч на пазара.Центровете ще бъдат разположени в Дубай, Германия, Япония и Австралия. Така услугите на Alibaba ще достигат до всеки основен континент. Разширението е част от плана за експанзия на китайската група, в който до момента са инвестирани над 1 млрд. долара.Звеното, известно още като Aliyun, вече е успешно в Китай благодарение на държавните стратегии за подсилване и подпомагане на местните компании, разработващи облачни услуги. Политиката на Пекин също така се оказва сериозна пречка пред чуждестранните инвеститори, които имат проблеми с получаването на лиценз за работа в страната. Китай обаче все още е сравнително малка част от световния пазар на облачни услуги.


description: Компанията на Кирил Домусчиев ще плати около 10.24 млн. лв. за 10% от капитала

title: КФН разреши на "Хювефарма" да изкупи всички акции в "Биовет"

maintext:
Недоволството на малките акционери е поради факта, че цената на търговото все още се разминава със справедливата
© Цветелина Николаева
Решението може да бъде обжалвано пред съда
Обединението между "Хювефарма" на Кирил Домусчиев и "Опортюните 2009" получи разрешение да изкупи акциите на миноритарните акционери в "Биовет". Комисията за финансов надзор (КФН) не е издала забрана за публикуване на предложението при цена от 15.11 лв. за акция. Така на практика компанията на Домусчиев ще може да придобие останалите около 10% от капитала на "Биовет", които не контролира, за 10.24 млн. лв. Операцията ще се финансира със средства на "Хювефарма".Успехът за Домусчиев и близката да него " Опортюните 2009" идва след четири оферти, една от които беше оттеглена преждевременно и след това леко подобрена, а регулаторът отхвърли другите две. Една от причините за това беше сравнително ниската цена, която беше предложена за акциите извън контрола на мажоритарния собственик.В решение от 20 септември КФН посочи, че оценката в първото търгово предложение (13.3 лв. на акция) е базирана на занижени прогнози. За сравнение - справедливата цена, поставена от независимия оценител "Нет консулт" през февруари 2016 г., беше 19.36 лв. на акция, базирайки се на прогнозни данни до 2022 г., предоставени от мениджмънта на "Биовет". Последната беше публикувана през февруари, като послужи за обезпечение на заем от банков консорциум към основния собственик на "Биовет". От "Нет консулт" не коментираха за "Капитал" поставената стойност на акция.По този начин мажоритарните собственици прилагат двоен стандарт – когато договарят заем, се търси максимално висока оценка на дружеството. Когато обаче трябва да се плаща на малките акционери, се търси възможно най-ниската.Например в оптимистичния сценарий в търговото предложение се предвижда по-нисък ръст на приходите на "Биовет" в сравнение с тези, направени при оценката за заема.Така се занижават очакванията за оперативната печалба, на която се формира справедливата цена на акция. Според оптимистичната оценка в търговата оферта годишната оперативна печалба на "Биовет" за 2016 г. се очаква да достигне 8.74 млн. лв. - с около 4 млн. по-малко от отчетената към края на септември на тази година. Това предполага, че оценителите очакват компанията да реализира загуба през четвъртото тримесечие или пък че просто силно са занижили прогнозата си. По-ниската база води и до по-ниски прогнози за следващите години. В същото време прогнозата за оперативна печалба, използвана при оценката за заема, е почти 15 млн. лв."За сравнение – средният оперативен марж на дружеството в периода 2009 - 2015 г. е 6.7%, докато търговото предложение предвижда този показател да е 4.95% в най-оптимистичния сценарий и едва 1.9% в най-песимистичния. В независимата оценка от началото на годината прогнозираният оперативен марж бе 7.85% - значително над сегашните прогнози", коментира за за "Капитал" главният изпълнителен директор на СИС Ивайло Томов. Инвестиционният посредник изпрати писмо до КФН при първото търгово, с което разкри проблема, тъй като се ощетяват малките акционери.Според ИП СИС мотивите, с които КФН забрани първите две оферти за "Биовет", все още са налице. Прогнозните данни между последната оферта и оценката за обезпечението от февруари се разминават, като това би следвало все още да е пречка пред одобряването на сделката."Също така предложителят е предпочел да не включи метода на дружествата аналози в оценката с довода, че в България няма такива компании. Имайки предвид, от една страна, че "Биовет" работи на международните пазари, а от друга, че България е част от единния пазар на ЕС, могат да бъдат намерени достатъчно дружества аналози ако не на БФБ, то поне на другите европейски борси", допълни още Томов. От КФН отказаха официален коментар пред "Капитал", тъй като засегнатите страни и най-вече малки акционери имат право да обжалват и се чакат действията им.


title: Графика на деня: За какво харчат парите си домакинствата в ЕС

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 47 // 26.11.2016 Прочетете Капитал Daily Брой 223 // 30.11.2016 Прочетете


description: В началото на седмицата тя достигна ново историческо дъно спрямо долара. Очакванията, че Фед ще повиши лихвите през декември дават сили на щатската...

title: Поевтиняването на турската лира продължава

maintext: В началото на седмицата тя достигна ново историческо дъно спрямо долара. Очакванията, че Фед ще повиши лихвите през декември дават сили на щатската валута и той поскъпва сериозно срещу парите на, считани за "доларови" икономики държави, каквато е и турската. В понеделник тя падна до 3.4 за долар, а във вторник леко възстанови позиции. Евтината валута може да окаже благоприятно въздействие върху износителите в страната, но да удари вносителите, каквито са българските компании. Сериозни движения на лирата обаче притесняват правителството и поставят централната банка в деликатна ситуация по отношение на лихвите.


description: Златото и петролът поевтиняха до нови дъна

title: Доларът отново се завърна на 9-месечен връх

maintext:
© Dado Ruvic
Ценният метал се озова на шестмесечно дъно, като тройунция се търгуваше срещу 1217 долара, понижение от 0.43%. Растящата вероятност за ръст на лихвите в САЩ и покачването при акциите дадоха стимул за разпродажбата, както и силният долар. Последният пък повлия негативно и върху петрола. Американският лек петрол WTI изгуби процент от цената си, котирайки се на 43 долара за барел, а брент поевтиня с 0.67% до 44.47, достигайки тримесечно дъно.
Доларът поскъпна спрямо водещите валутни двойки в началото на седмицата. Инвеститорите продължават да очакват покачване на инфлацията в страната, придружена и от затягане на монетарната политика от страна на Фед. Мандатът на централната банка е да поддържа годишния ръст в потребителските цени около 2%."Победата на Тръмп оказва значителна подкрепа за долара. Основният фактор зад поскъпването е желанието на Фед да толерира агресивно затягане на монетарната политика. В миналото сериозното поскъпване на долара е заставало на пътя на тази цел", коментира Валентин Маринов от Credit Agricole за Bloomberg. Покачването на лихвите би повишило допълнително курса на долара, което ще навреди на износа на страната, обратното на това, което Фед, Европейската централна банка (ЕЦБ) и Bank of Japan се опитват да правят с валутите си.Доларовият индекс, който измерва курса на американската валута срещу кошница от водещите парични единици, се повиши с 0.77%, наближавайки 100 пункта. За това спомогна спадът на еврото, което достигна най-ниската си стойност от януари насам. Общата европейска валута се обезцени с 0.81% до 1.0766. Йената загуби над процент от стойността си, спадайки до 107.80, а швейцарският франк поевтиня с 0.98% до 0.9978 за долар.Европейските акции бяха предимно на зелено, поведени от книжата на банките. Общоевропейският EuroStoxx 600 се покачи с 0.14% към края на сесията, а за ръста на пазара свидетелства и FTSEurofirst 300, който нарасна с 0.10%. Сините чипове бяха в по-добра позиция, като индексът на най-големите компании в ЕС EuroStoxx 50 отчете повишение от 0.77%.На индивидуалните пазари DAX нарасна с 0.55% във Франкфурт. Големият победител беше емисията на Commerzbank, която поскъпна с близо 6%. Германското издание Handelsblatt съобщи, че банката се готви да придобие по-малката Oldenburgische от застрахователната група на Allianz. Сливания и придобивания не липсваха на борсата във Франкфурт, като Siemens обяви, че ще плати 4.5 млрд. долара за Mentor Graphics . Акциите на германската компания поскъпнаха с 1.29%.Френският САС 40 се покачи с 0.36%, като банковите емисии оглавиха печелившите. Ациите на Credit Agricole повишиха цената си с процент и половина, с толкова поскъпнаха и тези на BNP Paribas, а емисията на Societe Generale добави половин процент.На борсата в Лондон основният индекс FTSE 100 се покачи с 0.42%. Barclays (4%) отчете най-висок ръст в цената на акциите сред представителите на финансовия сектор, а акциите на компаниите в добива на злато поевтиняват.


description: Това е третото поредно месечно увеличение и се дължи основно на по-големите обеми на производство на групата, както и високото търсене на колите от...

title: Продажбите на Volkswagen се повишават с 4.7% през октомври

maintext: Това е третото поредно месечно увеличение и се дължи основно на по-големите обеми на производство на групата, както и високото търсене на колите от луксозните брандове на Volkswagen. Общите доставки на групата през миналия месец, включващи Audi, Porsche и Skoda, достигат 870 хил. автомобила. През миналата година за октомври те са били 831 хил. Очакванията на Volkswagen са годишните продажби да надминат 9.93-те млн. автомобила, продадени през 2015 г.


description: Президентът започва парламентарната рулетка с мандатите в петък

title: Борисов намекна, че може да подкрепи кабинет на друга партия

maintext:
Плевнелиев заяви, че ще връчи третия мандат "след много размисъл" на тази политическа сила, която има "най-голям шанс" да сформира кабинет
© ГЕОРГИ КОЖУХАРОВ
"по-голямата част от успешните министри" на ГЕРБ.
Президентът Росен Плевнелиев започва връчването на проучвателния мандат за съставяне на правителство в петък, а премиерът в оставка Бойко Борисов намекна, че депутатите от ГЕРБ биха могли да подкрепят опит на друга политическа сила за съставяне на нов кабинет в рамките на този парламент. Това стана ясно след проведения Консултативен съвет по национална сигурност (КСНС) при държавния глава, на който лидерите на парламентарно представените политически сили и министри от правителството в оставка обсъждаха създалата се политическа криза и изхода от нея.В изявлението си след продължилото три часа и половина заседание на съвета Плевнелиев заяви, че по време на разговора е имало мнения в две посоки. По думите му част от политическите сили са застъпили тезата, че потенциалът на този парламент е изчерпан и следва да се организират незабавни парламентарни избори. Друга част са били на мнение, че това Народно събрание е в състояние да излъчи ново правителство. "Продължавам да вярвам, че настоящият парламент не е изчерпал своя потенциал и все още може да свърши много смислени неща за държавата", каза Плевнелиев.Според конституцията проучвателният мандат за сформиране на нов кабинет се връчва на най-голямата парламентарно представена партия ГЕРБ. Ако тя не успее да състави кабинет, мандатът ще бъде връчен на втората по численост парламентарна група - БСП. Ако и тя не изпълни мандата, третата политическа сила, на която ще се възложи съставяне на правителство, е по избор на държавния глава. Двете най-големи партии вече обявиха, че няма да опитват да съставят правителство в рамките на това Народно събрание.След заседанието на КСНС премиерът в оставка Бойко Борисов заяви, че няма да бъде министър-председател. "Аз мога да съм премиер само с мандата на ГЕРБ и когато ГЕРБ спечели избори. Тогава имам самочувствието, самоотговорността и политическата отговорност", заяви Борисов. И добави, че оттук нататък се разкриват всякакви възможности. "Който иска да направи мандат в този парламент, трябва да си излъчи премиера, министрите, да си носи отговорността за управлението и всички стъпки, така както аз с моите министри, с моята партия и парламентарна група съм я носил", каза Борисов. Намекна обаче, че ако реформаторите или Патриотичният фронт се опитат да съставят правителство, депутатите от ГЕРБ може да ги подкрепят. "Ние преди две години предложихме коалиция на РБ и на ПФ. Те (патриотите - бел.ред.) казаха тогава ние няма да участваме в изпълнителната власт, само ще подкрепяме. Това им го дължа и аз, ако решат те да направят правителство и излъчат премиер, министри и всички останали, така че да носят отговорност", заяви Борисов. Уточни обаче, че "оставя на колегите си от ПФ и РБ те да носят отговорност и да вземат решения".Засега от ПФ са единствените, които публично са заявили готовност да направят опит да сформират кабинет в рамките на този парламент. Съпредседателят на фронта Красимир Каракачанов дори изрази готовност да бъде премиер. Пред bTV пък Валери Симеонов потвърди готовността да съставят правителство, като уточни, че не са водени разговори за Каракачанов за премиер. По думите му ще водят разговори с всички партии. Той повтори тезата си, че трябва да се запазятБорисов многократно отхвърли подобен вариант.Съпредседателят на РБ Найден Зеленогорски заяви, цитиран от агенция "Фокус", че лидерите на блока ще обсъдят ситуацията на заседание на Изпълнителния съвет в сряда. Зеленогорски каза и че според него "най-страшното би било страната да бъде хвърлена в жестока криза". "Да я оставим в безвластие 7-8 месеца в тази изключително тежка среда на големи предизвикателства", каза той.И добави: "За нас устойчивост, стабилност и сигурност означава да се търси вариант за използване потенциала на парламента и евентуално съставяне на ново правителство с десноцентристки акцент."Лидерът на БСП Корнелия Нинова за пореден път заяви, че ще върне мандата за съставяне на правителство. "Ако трета политическа сила състави кабинет, БСП ще бъде опозиция", заяви тя. Нинова обяви, че доверието в този парламент е изчерпано и трябва да се проведат предсрочни парламентарни избори, като според нея те трябва да се проведат на 26 март.Президентът Росен Плевнелиев заяви, че ще връчи третия мандат за съставяне на ново правителство на тази политическа сила, която има "най-голям шанс" да сформира кабинет. "Третият мандат ще бъде връчен след много размисъл и допълнителни консултации на тези, които ще имат най-големия шанс да направят опит за съставяне на правителство", каза държавният глава. По думите му основната задача е политическата криза да не прерасне в парламентарна.Плевнелиев увери, че ако се стигне до служебно правителство, е готов да носи своята отговорност. "Давам си сметка и че две служебни правителства не са добър вариант за България", заяви президентът по повод на това, че ако се състави служебен кабинет, новоизбраният президент Румен Радев може да реши да направи промени в него, след като встъпи в длъжност на 22 януари догодина. Плевнелиев каза, че за да не се получава това, е предложил на Радев да се състави правителство на споделената отговорност. Другият вариант е правителство на отговорността на президента Радев. "Защото, докато се сформира новото управление след парламентарните избори, ще отнеме минимум пет месеца", каза държавният глава.По повод евентуалната дата на предсрочния вот Плевнелиев заяви, че по време на заседанието на КСНС политическите сили са се обединили около времето края на март - началото на април, ако парламентът не успее да сформира кабинет. Той направи уговорката обаче, че насрочването на дата за избори е изключително правомощие на новоизбрания държавен глава.Румен Радев беше поканен на КСНС, но отказа да участва с аргумента, че все още не е встъпил в длъжност.


description: Местният бизнес и чуждите инвеститори в Пловдив призовават за подобряване на пътната инфраструктура

title: Компаниите разширяват региона за набиране на кадри

maintext:
© НАДЕЖДА ЧИПЕВА
Активно взаимодействие с образователните институции в средния и висшия курс на обучение, разработване на държавна стратегия за връщане на българите от чужбина и за облекчаване на условията за привличане на специалисти от други държави, подобряване на пътната инфраструктура в региона и изграждане на жилища за релокация на хора от региони с липса на работни места. Това са част от мерките, очертани от бизнеса в пловдивския регион, с които би могло да се противодейства на проблема с недостига на работна ръка в областта.Изводите са направени на базата на проведено от консултантската компания в областта на управлението на човешките ресурси Hill International сред 18 дружества с производство в региона, сред които "Либхер хаусгерете Марица", "АББ България", "Белла България", "Дунапак", "Магна пауъртрейн", "Шнайдер електрик", "Профилинк" и др. Резултатите бяха представени от управляващия партньор на Hill Ирена Жотева в рамките на конференцията Doing Business in Bulgaria."Всички компании казват, че липсата на хора е основен проблем в региона", обобщават консултантите. Предизвикателствата са както на етап търсене и подбор на кадри, така и при обучението и задържането на служителите, а също и по линия на предлагането на привлекателни допълнителни придобивки и възнаграждения. Сред най-търсените профили служители са специалистите със средно образование – например оператори на складови машини и шофьори, както и специалисти и инженерни със средно специално образование.Част от очертаните проблеми включват големите разстояния, които налагат по-дълго пътуване на хората от и до работа, силната конкуренция в региона, водеща до своеобразен балон в равнищата на предлаганите заплати, както и липсата на желание за работа и ниската трудова дисциплина, особено сред представителите на малцинствени и етнически групи, отчитат от Hill International.За да адресират тези предизвикателства, местните компании продължават да разширяват региона за намиране на хора, като осигуряват служебен транспорт – по думите на Жотева са разкрити 15 и повече транспортни линии. Паралелно с това се работи активно с местната власт и с бюрата по труда, както и с местните учебни заведения – училища и университети, за разработване на учебни програми и планове, отговарящи на нуждите на бизнеса. Част от мерките са и в посока на занижаване на критериите за наемане на хора, а също така и в сключване на партньорства с други компании за сезонна миграция на служители, сочат резултатите от проучването.


description: All Channels / Interaction спечели най-много награди на IAB MIXX Awards 2016, Interactive Share стана представител на Adform за България, The Smarts спечели сребърна награда в международния конкурс Epica Awards, a Facebook призна за грешки в отчитането на рекламите на платформата си

title: Седмичен бюлетин за маркетинг и реклама (22 ноември)

maintext:
На българския пазар
All Channels / Interaction спечели най-много награди на IAB MIXX Awards 2016
За втора поредна година фестивалът IAB MIXX Awards оцени най-добрите постижения в интерактивния и дигиталния маркетинг в общо седем категории. Агенцията All Channels / Interaction, част от групата на All Channels Communication, беше отличена с най-много първи награди (общо три) в категориите Social (кампания в социалните мрежи), Direct Response and Lead Generation (директна интерактивна кампания) и Brave (експериментални кампании, които не подлежат на категоризация). И трите награди са за проекти, реализирани за рекламодателя "Загорка АД" и техния продукт - сайдерът "Крадецът на ябълки". Награди за две първи места получи и агенцията NEXT-DC с кампанията Jack Daniel`s –Holiday Songs, изготвена за "Бран-Форман България".
Interactive Share стана представител на Adform за България
Дигиталната агенция Interactive Share сключи договор за партньорство с датската programmatic компания Adform, която предлага услуги в областта на дигиталния маркетинг, насочени към онлайн издатели и рекламодатели. Чрез това бизнес партньорство Interactive Share цели да предостави на клиентите си новите технологии, инструменти и метрики, свързани с programmatic модела.
"Мисията ни винаги е била и ще бъде увеличение на финансовите приходи на нашите партньори, ето защо това партньорство с Adform е ключов елемент в развитието на агенцията ни през следващите няколко години. Силно вярвам, че е дошъл моментът и в България, в който рекламодатели могат да се възползват максимално добре от този нов, но много ефективен инструмент за реализиране на дигитални брандинг кампании", коментира Мартин Попов, управител на агенцията.
Interactive Share ще разшири и портфолиото си от услуги, някои от които платформата (Demand Side Platform) за купуване на реклама по модела наддаване в реално време, както и DMP платформата (Data Management Platform), която представлява система за управление и събиране на информация и др. "Партньорството ни с дигитална агенция Interactive Share се случва в изключително важен момент в развитието на programmatic рекламата в България. Заедно с тях ще образоваме и изградим пазара и разбира се ще наложим най-добрите и ефективни международни практики", коментира Бартош Малиновски, вицепрезидент на Adform за Централна и Източна Европа, Близкия изток и Северна Америка (MENA) и Индия.
The Smarts спечели сребърна награда в международния конкурс Epica Awards
Рекламната агенция The Smarts спечели сребърно отличие за кампанията "Червен телефон" на международния творчески конкурс Epica Awards. Проектът на агенцията беше реализиран за Mall Plovdiv, където на необичайни места беше поставен червен телефон, който посетителите да вдигат при позвъняване. Всеки, който се престраши да се обади, разполага с 15 минути, за да реализира покупка, която пък автоматично се превръща в негов подарък. Същият проект на агенцията миналия месец влезе в селекцията на Ads of the World
Испанският рекламист и автор на "Креативността" Луис Басат идва в България
Луис Басат, почетният председател на комуникационната група Bassat Ogilvy Group в Испания, част от глобалната рекламна мрежа на Ogilvy & Mather, ще посети България идната седмица. Поводът е проектът "Басат и креативността" - изложба на личната му колекция на съвременно каталунско изкуство, която ще бъде изложена в Националната галерия от 29 ноември до 15 януари. Освен това Басат ще изнесе и лекция на тема "Креативността" в СУ "Св. Климент Охридски" на 30 ноември, насочена както към студенти, така и към специалисти в областта на рекламата, дизайна и режисурата. Тогава той ще представи и книгата си със едноименното заглавие, която излиза за първи път на българския пазар.
Най-големите медиа агенции в България: 23% ръст
Общите приходи на 20-те най-големи медийни агенции в страната се равняват на 289.8 млн. лв. за 2015 г., което представлява ръст от повече от 23% на годишна база. Макар приходите на повечето от най-големите да нарастват с двуцифрени проценти през 2015 г., това не задължително означава, че бизнесът им се развива със същите темпове. Големите им приходи са по-скоро отражение на увеличените бюджети на рекламодателите, които агенциите насочват към различни медии. Предизвикателство пред сектора на медийните агенции остават спадащите комисиони за обслужване, които от 10-15% преди кризата са се свили до 1-2% и правят все по-трудно издържането на бизнеса им.
Дигитален бизнес
Facebook призна за грешки в отчитането на рекламите
Фотограф: В© Dado Ruvic / Reuters
Социалната мрежа обяви, че е открила няколко грешки в отчитането на метриките към партньорите и рекламодателите и обеща да бъде по-прозрачна за грешките си в бъдеще, докато коригира проблема. Компанията е изготвила подробен анализ, след като преди три месеца откри, че е надценила колко време хората гледат видеоклипове на сайта. Тогава се оказа, че само пускане на видеоклип е достатъчно, за да се зачете като изгледан на сайта на социалната мрежа. В YouTube гледането се зачита след 15-ата секунда и тези данни за трафика бяха атакувани като подвеждащи за рекламодателите, пише Wall Street Journal.
На погрешните изчисления не беше дадена широка гласност, което доведе до критики към платформата. Сега Facebook признава, че е открила 4 други примера за погрешно изчислен обсег на сайта си. Компаниите и рекламодателите разчитат на платформата да им дава информация колко добре се приема съдържанието, което публикуват, за да могат да преценят колко да инвестират в реклами.
За да преодолее нови грешки, компанията обяви, че създава съвет за измерване, в който влизат топ рекламодатели и партньори. Facebook ще позволи и на повече трети страни, които правят подобни проучвания, например Nielsen, да следят и да допълват метриките му.
Snapchat започва партньорство с Foursquare
Сделката за парньорство включва обмяна на голяма база данни с компанията Foursquare, което ще спомогне за по-добро таргетиране на потребителите в Snapchat според местоположението им. Рекламодателите в социалната платформа ще имат достъп до над 90 млн. локации, когато лансират кампаниите си. Така например вместо да таргетират потребителите в цял район, ще могат да сведат насочването на рекламните си постове до хората в един конкретен магазин, ресторант и др.
Повече
тук
Google лансира нов рекламен формат: native видео реклами
Интернет гигантът представи нови мобилни видеореклами за платено редакционно съдържание или т.нар. native ads, насочени основно към издатели. Целта им е по-лесно да бъдат публикувани рекламните видеа и същевременно да увеличи скоростта им при зареждане в мобилните сайтове, което ще се отрази положително и на приходите на медийните компании. Управлението на новият рекламен формат ще се случва през платформата на Google DoubleClick.
Повече
тук
Google и Facebook ще се борят с фалшивите новини
Фотограф: В© Francois Lenoir / Reuters
Google и Facebook ще започнат съвместна работа за справяне с фалшивите новини, които се разпространяват чрез търсачката и социалните мрежи, пише Bloomberg. Причината са засилените критики към двете компании, които включват и обвинения, че те дават платформа за разпространение на невярна информация. Конкретният случай, който се използва за главен пример, са изборите за президент на САЩ, където според много критици разпространението на невярна информация е оказало влияние върху крайния резултат.
Alphabet - компанията майка на Google, коментира в понеделник, че ще спре да дава възможност на сайтовете, които пускат фалшиви или манипулирани новини, да използват рекламите на Google, чрез които много от тях се финансират. Компанията обаче няма да спре да индексира подобни сайтове и цялостно не взима най-тежките възможни мерки срещу тях. "В бъдеще ще ограничим рекламите, които предлагаме в сайтове, за които смятаме, че пускат невярна информация и няма ясна информация за това кой е собственик и автор", коментира Андреа Фавил, говорител на Google.
Facebook от своя страна ще започне кампания за изясняване на вече съществуващите правила. Тя също ще отдръпне рекламите си от сайтове, за които не е сигурно, че са легални, или разпространяват невярна и подвеждаща информация.
Медиен бизнес
Univision започва партньорства с брандове за организиране на събития
Телевизионната компания Univision създаде маркетингово звено UCI Live и започва да си партнира с различни марки за организиране на събития. Целта на новата услуга е да помага на рекламодатели да ангажират директно целевата си аудитория посредством активации и директен контакт с потребителите. Основната дейност на
UCI Live ще бъде да организа спонсорства на ралични събития, първото от които ще бъде международен младежки турнир по футбол (Global Youth Soccer Team Competition).
Повече
тук
Рекламен бизнес
Leo Burnett спечели няколко златни отличия в конкурса Epica Awards
На международния творчески конкурса Epica Awards американският клон на творческата агенция Leo Burnett спечели златни отличия в редица категории с активацията Van Gogh Bnb за Художествения институт в Чикаго и печатната реклама "Думи" (Words) за организацията "Дари живот Америка". В категориите "Иновация в медиите" и "Събития и изложби" две първи места спечели кампанията, в която популярната картина на Ван Гог "Спалнята" беше превърната в истинска стая, която се отдава под наем в сайта Airbnb. По рано тази година същата кампания спечели и 14 награди на рекламния фестивал Cannes Lions. В категорията "Здраве и сигурност" златно отличие спечели печатната реклама "Думи", в която е представено как в името на един човек се крие възможността да помогне чрез съгласие за донорство на няколко други, които са съставна част от него.
Повече
тук
Международната комуникационна група обяви, че обединява двете си дигитални звена SapientNitro и Razorfish, които ще образуват нов бранд под името SapientRazorfish. Целта е да обединят експертизите си, така че една организация да предоставя на клиентите пълна гама от дигитални услуги. "Създавайки SapientRazorfish и внедрявайки по-интегриран начин на управление, комбинираме най-добрите дигитални и технологични активи [на двете звена] в една обединена структура", каза Алан Херик, председател на новосформираната компания, цитиран от AdWeek.
Повече
тук
McDonald’s и Omnicom лансират нова рекламна агенция
Фотограф: Brian Snyder
Новата агенция с името We Are Unlimited ще бъде фокусирана единствено върху рекламното обслужване на гиганта за бързо хранене. Начело на управлението на структурата ще бъде Браян Найенхаус, който е бивш изпълнителен директор на BBDO в Ню Йорк. Екипът на Unlimited
ще бъде съставен от около 200 специалисти, привлечени от организации като Facebook, Google, Twitter, Adobe и др., като целта да се предостави висококачествено рекламно обслужване на McDonald’s без значение от комуникационния канал. Новата агенция ще започне работа още в началото на януари 2017 г.
Повече
тук
Свободни позиции:
The Business Institute обяви ванктна позиция за Marketing communication executive с дигитален профил.
*Информация за корпоративни новини, кампании, предстоящи събития и свободни позиции в областта на PR, маркетинг и реклама можете да изпращате на редакционния ни e-mail: *Информация за корпоративни новини, кампании, предстоящи събития и свободни позиции в областта на PR, маркетинг и реклама можете да изпращате на редакционния ни e-mail: media@capital.bg
Ако искате да получавате информация за най-важното от сектора на маркетинга, рекламата и PR-а, може да се абонирате за седмичния ни е-бюлетин тук Повече по темата, както и пълния списък с победителите може да видите тук - популярният сайт, който събира най-креативните реклами от цял свят.Повече по темата може да прочетете тук Повече по темата може да прочетете тук Повече по темата може да прочетете тук


description: Спекулациите са, че може да опита да наследи Ангела Меркел като канцлер

title: Шулц напуска ЕП и се връща в германската политика

maintext: Председателят на Европейския парламент (ЕП) Мартин Шулц заяви, че ще участва в изборите за германски парламент догодина и няма да се кандидатира за трети мандат на своя пост в ЕС. Той ще бъде водещият кандидат на Германската социалдемократическа партия в провинция Северен Рейн-Вестфалия, пише ВВС.Шулц не коментира спекулациите, че може да опита да наследи Ангела Меркел като канцлер или да получи правителствен пост. "Следващата година ще оглавя листата на Германската социалдемократическа партия в Северен Рейн-Вестфалия. Това не беше лесно решение", коментира той.По повод кризите в ЕС Шулц посочи: "Повече от всякога светът се нуждае от силен, уверен и обединен съюз. Нуждаем се от европейци, които защитават своите ценности и убеждения. Трябва да подсилим това, което изградиха предишните поколения. Трябва да ограничим неравенството в и между обществата. Германия има специално задължение в това. И ще работя за него от Берлин."Сега ЕП ще проведе предсрочни избори през януари, за да назначи заместник на Шулц, който е на този пост от януари 2012 г.


description: Идеите на компанията могат да разрушат много традиционни бизнес модели

title: Amazon търси разширение към излъчване на спортни събития

maintext:
Джеф Безос търси разширение на бизнеса на Amazon на всички фронтове
© Mike Segar
Amazon в момента се опитва както да разшири собствения си бизнес модел, така и да навлезе и разбие възможно най-много чужди модели. В телевизионния бизнес е трудно да се намерят излъчвания на спортни събития на живо, които да не са обвързани с дългогодишни телевизионни сделки, затова и навлизането на този пазар от Amazon изглежда несигурно.
Много директори на телевизионни компании смятат, че именно спортните събития са връзката, която държи милиони клиенти, които плащат сравнително високи цени за кабелни пакети. В същото време Amazon се опитва да се съревновава и с останалите технологични гиганти като Facebook, Twitter и BAMTech (компания, създадена от бейзболната лига MLB), които искат правата за спортни събития, за да вдигнат търсенето на видеосъдържание в сайтовете си.
Традиционните доставчици на услуги са поставени под огромно напрежение, но най-вероятно няма да се дадат без бой. Даването на права за излъчване на Amazon може да се отрази зле не само на телевизионните компании, но и на самите спортни лиги, които търсят възможно най-широк достъп до хора, защото това е свързано и с продажбите на тениски и други артикули. Amazon може да получи ексклузивни права, които да важат като тези за телевизионните сделки. Този вариант би бил най-добрият за самите спортни лиги, но едва ли ще бъде приет от телевизионните компании.
Според източниците на Wall Street Journal Amazon вече са провели разговори с традиционните телевизионни доставчици относно правата за спортни събития, които държат, но не ползват. Това може да е първата стъпка от плана на Amazon и те
да запълнят програмата си първо с подобни събития, които са в повече случаи по-малки или мачове от големите лиги, които се припокриват с други и не се излъчват винаги.
Amazon обмисля възможностите да започне да предлага телевизионни абонаменти, насочени главно към спортните фенове. През последните месеци американският гигант в електронната търговия е провел разговори с националната баскетболна асоциация NBA, бейзболната лига MLB и тази за американски футбол NFL. Желанието на Amazon е да предава на живо техните мачове, като се стреми да сключи сделка за правата. Проблемите са, че всички лиги са сложно обвързани с кабелни телевизии. Amazon също така показва интерес и към футбол, сърфинг и други спортове. Най-вероятно, ако се стигне до сделка, пакетът ще бъде включен към този на вече абонираните за Amazon Prime - абонаментния план на компанията, който предвижда отстъпки, експресна доставка и други предимства. Детайли по намеренията на Amazon обаче все още не са ясни, пише Wall Street Journal.От компанията все още отказват да коментират намеренията, които имат, за предаване на големите спортни събития. Ако Amazon все пак успее да пробие на пазара, това би било огромна промяна в бизнес стратегията на електронния търговец. Това ще е и голяма заплаха за традиционните доставчици на телевизионни услуги, които разчитат на големите рейтинги именно на мачовете от NBA, MLB и NFL. В момента Amazon вече има стрийминг услуги, които предлагат телевизионни сериали и филми, но това е сравнително затворен бизнес сектор, доминиран основно от Netflix.


description: Неизвестните и предизвикателствата пред България ще се множат през идните години. Най-сериозни последици ще има икономическата политика на новия американски президент

title: България в ерата на Тръмп

maintext:
© Stevo Vasiljevic
"Как ще ги стигнем американците/ че и задминем – кога?". Така пееше още в заника на комунизма незабравимият Тодор Колев. Е, стигнахме ги – или май по-точно те ни догониха. В България полит-предприемачи, готови да се катапултират от телевизионния екран направо на върха на властта, никога не са липсвали. Популизмът отдавна не е антисистемно явление, а напротив – той е системата. И така е като че ли не само в България, а и във все повече европейски страни, при това не само неукрепнали демокрации.Разбира се, има огромна разлика дали демагози изплуват на повърхността в България, Унгария или дори Полша и Италия – или държат юздите на управлението във Вашингтон. Изборът на Доналд Тръмп за президент на САЩ е събитие, което няма как да не се отрази върху целия свят. Както се казва в изтърканата фраза, "когато Америка кихне, светът хваща настинка." Коментаторите очакват драматични промени. Някои вече предрекоха неизбежния край на Запада, други се опасяват от дезинтеграцията на НАТО и нова Ялта, трети смятат, че вотът на 8 ноември ще отприщи популистко цунами по посока на Европа. Виктор Орбан вече отвори шампанското по повод кончината на "либералната лъжедемокрация", а във Франция Марин Льо Пен се готви за пробив на предстоящите президентски избори. Дали Брекзит няма да бъде последван от Фрекзит, Италекзит и т.н.?Всички тези въпроси подсказват, че неизвестните и предизвикателствата пред България ще се множат през идните години. При най-лошият сценарий САЩ ще прегърне изолационизма и ще остави европейските си съюзници да се справят, както намерят за най-добре, с Русия. Америка ще се откаже от ролята си на основен гарант на европейската сигурност, точно както направи след Първата световна война. Подозренията за връзки между Тръмп и хора от неговия екип с Кремъл, а също така доста от изявленията му по време на предизборната кампания, неминуемо подхранват подобни опасения. А без САЩ и с НАТО, изпразнено от съдържание, следва стратегия на сложен баланс между основните западноевропейски държави, от една страна, и Русия, от друга. Подобна игра крие огромни рискове – който не вярва, да си спомни докъде стигна Украйна в прокраването на външна политика по много вектори при управлението на Виктор Янукович, а и преди него.За щастие подобен радикален сценарий не е вероятен. Външнополитическият екип на Тръмп най-вероятно ще се състои от хора, споделящи традиционните възгледи на Републиканската партия. Това означава по-твърда външна политика, основана на тясно разбиране за националния интерес на САЩ и на готовност за използване на военна сила. С други думи, очертава се по-скоро завой към времената на Джордж Буш, а не към изолационизма на президентите от междувоенния период.Най-вероятно по отношение на Русия ще се повтори до болка познатата схема – начален опит за рестарт на отношенията (както при Буш 2001-2003 г. и в началото на управлението на Барак Обама), последван от конфронтация. Тръмп може и да се опита да сключи сделка с Путин по линия на общата борба срещу т.нар. Ислямска държава в Сирия, но шансовете за мащабно споразумение между Москва и Вашингтон и ограждане на сфери на влияние в Европа не са чак толкова големи.Вместо съглашателство, отпадане на санкциите и демилитаризация на отношенията между Запада и Русия нищо чудно да ни очаква точно обратното - засилване на противостоянието. Такава е логиката на международната политика – лидерите дават насоки и носят отговорността за конкретни решения, но няма как да не се адаптират и да не се съобразяват реалностите. Путин има интерес от конфликт със САЩ и Запада, за да мобилизира подкрепа вътре в Русия.Американският президент трудно би могъл едностранно да абдикира от ангажиментите спрямо съюзниците, без широка поддръжка от страна на своята партия, в която има много силно лоби, настояващо САЩ да продължат да изпълняват ролята на глобален лидер. И не на последно място: доколкото Тръмп има някакви външополитически приоритети, те са свързани предимно с преразглеждане на международните търговски споразумения, подписани от Вашингтон, не с преустройство на архтектурата на сигурност в Европа.Всъщност много по-сериозни последици за България ще има икономическата политика на новия американски президент. Да си спомним откъде започна глобалната финансова и икономическа криза 2008 г., която – няма как – удари и по нас. Сигурно е, че Тръмп ще намали данъците, без обаче да съкрати разходите в бюджета. В предизборната си кампания той обеща пакет от един трилион долара за развитие на инфраструктурата – магистрали, тунели, летища, мостове (рязането на лентички ще е още един любопитен паралел с България).Дали този план ще бъде одобрен от републиканското мнозинство в Конгреса предстои да видим, но е сигурно, че нивата на публичен дълг (малко над 70% от БВП към момента) ще се покачат драстично. Не знаем дали фискалният стимул ще даде силен тласък на растежа, а оттам ще създаде допълнително търсене в глобален мащаб с благоприятен ефект върху търговските партньори на САЩ, в това число и ЕС). Ако резултатът е точно обратният - нова рецесия и дългово бреме - Европа, която за разлика от САЩ все още не се е възстановила напълно от кризата, ще бъде засегната много сериозно. "It’s gonna be huuuge", както обича да казва самият нюйоркски магнат.Какво ще се случи, ако все пак мрачните прогнози се сбъднат и клонингите на Тръмп поемат нещата в свои ръце в Париж, Рим, а дори и Берлин? Ще стане ли така, че гласоподавателите в Пенсилвания, Мичиган и Уисконсин, които поднесоха победата на The Donald в нощта на 8 срещу 9 ноември, ще дадат началото на края на ЕС? След Брекзит и Тръмп сякаш нищо вече не е невъзможно. Нека обаче не драматизираме.На първо място, изборният успех на популистите не е гарантиран. Марин Льо Пен може да повтори съдбата на своя баща, който загуби от Жак Ширак на втория тур на президентския вот през 2002 г. Второ, инстутициите - особено в зрелите демокрации - имат свойството да "опитомяват" антисистемни играчи. Буквално дни след изборите Доналд Тръмп започна да дава заден ход по ред обещания, направени по време на кампанията. Трето, вариантът "разпад на ЕС" не предполага експлозия и внезапна смърт, а бавен и постепенен процес на вътрешно гниене. Такъв сценарий чертае лоша перспектива за България, дотолкова доколкото ЕС е, за добро или за зло, единственият двигател на положителни промени в нашето общество, политика и икономика.Възможно е Европа отдавна да е преминала критичната точка. Възможно е обаче и обратното – необходимостта от съвместно управление на взаимозависимата икономика да поддържа ЕС като система от институции и механизми за вземане на решения. При всички положения отговорът на този въпрос ще бъде даден от европейските граждани и политически елити, а не от другата страна на Атлантика. Тъжното обаче е, че участието на България в разговора ще е в най-добрия случай символично.Димитър Бечев е научен сътрудник в Центъра за европейски изследвания на университета "Харвард".


description: Инвеститорите остават неспокойни заради нарастващата несигурност около новия президент на страната, като вълната понижения дойде и от Уолстрийт. В...

title: Европейските борси се понижиха с наближаване на изборите в САЩ

maintext: Инвеститорите остават неспокойни заради нарастващата несигурност около новия президент на страната, като вълната понижения дойде и от Уолстрийт. В Германия DAX се понижава с 0.76%, френският САС губи по-скромните 0.6%, а в Лондон FTSE 100 е надолу с малко над 1%. В Германия акциите на BMW се понижиха с 1.5%, въпреки че производителят на автомобили отчете повишение на печалбата преди данъци и такси с 13%. Банковите акции отново са в основа на пониженията в някои държави - Intesa Sanpaolo и Unicredit губят съответно 0.1 и 1.14%, а в Испания Banco Santander и BBVA са надолу с по около процент.Информацията е актуална към 10.45 часа


title: Какво е новото при еврофинансирането на големи компании за енергийна ефективност

maintext:
Проектите трябва да се основават на мерки, препоръчани в енергиен одит по образец
© ГЕОРГИ КОЖУХАРОВ
Деница Николова, управляващ партньор, ИЮ консулт, член на БАКЕП
Компании от кои сектори могат да кандидатстват
- Добивна промишленост
- Преработка, производство и разпределение на електрическа и топлинна енергия и на газообразни горива
- ВиК, управление на отпадъци и възстановяване
- Строителство
До края на декември се очаква да бъде обявен прием на проекти по дългоочакваната схема "Енергийна ефективност в големи предприятия" по оперативна програма "Иновации и конкурентоспособност", чийто общ бюджет е 50 млн. евро. В предишния програмен период интересът към този вид процедури беше много голям и това не е случайно. Българските предприятия са на първо място по енергоемко производство на единица продукция в ЕС. Сега също се очаква засилен интерес, но кандидатите трябва да знаят, че има промени в условията за финансиране и че това ще бъде единствената подобна процедура до 2020 г.Допустими за финансиране са големи предприятия с поне 3 приключени финансови години. Най-съществената разлика е, че са допустими само предприятия от секторите добивна промишленост, преработка, производство и разпределение на електрическа и топлинна енергия и на газообразни горива, ВиК, управление на отпадъци и възстановяване, строителство. Не може да се кандидатства по повече от един код на икономическа дейност.Заради очаквания голям интерес по процедурата, а и защото подготовката на подобен проект в голямо предприятие е времеемък процес, този път се предоставя възможност да се кандидатства в два крайни срока. Но ако средствата бъдат изразходвани в рамките на първия краен срок, проектите, подадени за втория краен срок, няма да бъдат разглеждани. Поради това е препоръчително да се подаде проект още в рамките на първия краен срок.Проектите трябва да се основават на мерки, препоръчани в енергиен одит по образец ("обследване за енергийна ефективност"), извършен от лице, вписано в публичния регистър по чл. 60, ал. 1 от Закона за енергийната ефективност, като разходите за извършване на одит не са допустими за финансиране. Този одит ще съдържа единствено мерки, свързани с дейността, за която се кандидатства, като трябва да е налице информация за енергийното потребление за предходен тригодишен период. Кандидатите могат да заявят подкрепа за повече от една промишлена система, но не и за такива в различни кодове по КИД 2008. По процедурата може да се кандидатства с дейности по два елемента, като единият от тях е инвестиционният и той е задължителен. Може да се представят проектни предложения с комбинация от двата елемента, но само с дейности в елемент Б не може да се кандидатства.Тук се включват: придобиване на машини, съоръжения, оборудване и строително-монтажни дейности или разходи за придобиване на дълготрайни нематериални активи (включително разходи за разработване на софтуер), препоръчани в обследването за енергийна ефективност. За разлика от преди по елемент А кандидатите могат да изберат между един двата режими на държавна помощ съобразно спецификата на проекта и предвижданите допустими дейности.Тук могат да се финансират само дейности, пряко свързани с разширяване на капацитета на дадено предприятие или с основна промяна на целия производствен процес. По този режим не могат да кандидатстват предприятия от стоманодобива, въгледобива, корабостроенето, производството на синтетични влакна, транспорта и свързаната с него инфраструктура, производството и дистрибуцията на електроенергия и енергийните инфраструктури. Не могат да получат финансиране в този режим и предприятия в затруднение, като е важно да се отбележи, че за разлика отпреди сега това изискване се прилага на равнище група, т.е. не трябва да има губещо предприятие в цялата група. Съществена разлика в новите изисквания е и намаленият размер на гранта за Югозападния регион - 25% за инвестиции в Югозападния район и 50% за инвестиции във всички останали части на страната.При този режим компаниите от Югозападния регион могат да получат до 45% финансиране без значение от мястото на извършване на инвестицията. Тук допустими са допълнителните инвестиционни разходи, необходими за постигане на по-високо равнище на енергийна ефективност. В този режим изискванията за допустими разходи включват определяне на разграничими и неразграничими инвестиционни разходи, което ще представлява предизвикателство при обосноваването на разходите в подготовката на проектите.По Елемент Б могат да се финансират дейности за въвеждане и сертифициране на системи за енергиен мениджмънт в предприятията съгласно изискванията на стандарт БДС EN ISO 50001 (Energy Management Systems)/EN ISO 50001; дейности за придобиване на инвестиционен проект по смисъла на Закона за устройство на територията (ЗУТ), свързан със и необходим за изпълнението на проекта; извършване на строителство или ремонт за въвеждане в експлоатация на активите, като те са допустими само за производствени сгради; инвестиции във ВЕИ за собствени цели до 50% от разходите по проекта; въвеждане на автоматизирана система за мониторинг и контрол на енергопотреблението, която обхваща минимум 60% от енергопотреблението на обекта. Разходите по този елемент могат да са само в режим на минимална помощ при интензитет на подпомагане до 50% и не следва да надвишават 40% от общо допустимите разходи по проекта.Съществена промяна за големите предприятия в новия програмен период е определянето на лимита за минимална помощ общо за всички предприятия в групата. Максималният размер на помощта по елемент Б, за който се кандидатства, заедно с другите получени минимални помощи не може да надхвърля левовата равностойност на 200 хил. евро за период от 3 последователни финансови години. Размерът на получените минимални помощи се определя като сбор от гранта, за който се кандидатства, и вече получената минимална помощ както от кандидата, така и от всички свързани с него предприятия.Най-висока тежест в оценката на проектите има процентът енергийни спестявания, до който ще доведе изпълнението на инвестицията. Оценката насърчава инвестиции в системи за енергиен мениджмънт и оползотворяване на остатъчната топлина, както и проекти с по-кратък срок на откупуване на инвестицията. Приоритет имат проекти в сектори с висока енергийна интензивност като химическа промишленост, производство на стомана, цимент, керамика, стъкло и вар, цветни метали, хартия; пречистване на отпадъчни води и рециклиране. Бонус ще получат и проектите на териториите от мрежата "Натура 2000".Рубриката се подготвя със съдействието на Българската асоциация на консултантите по европейски програми.


description: "Капитал" ви представя мобилните приложения, които ни направиха най-силно впечатление

title: App-ове на седмицата

maintext:
MailChimp
Ако е-mail маркетингът е сред комуникационните инструменти на вашия бизнес, тази апликация е много подходяща за вас. С MailChimp можете лесно да създавате, допълвате и управлявате мейлинг списъците си, за да ви е по-лесно да изпращате таргетирани послания. Освен това можете да създавате и настройвате шаблони за различните си кампании и да следите как се приемат съобщенията ви. Всичко това ще ви помогне да досигнете по-лесно целевата си група, а мобилността ще ви спести време. Цената на апликацията зависи от броя на контактите в списъка и броя мейли, които изпращате. Съвместим с Android и iOS.


description: В рубриката на "Капитал Daily" събираме информацията за управленските промени и новини за лидерите на бизнеса в България и по света от изминалите седем дни

title: Имената на седмицата

maintext: Германският автогигант Daimler отстрани президента на китайското си подразделение за камиони и автобуси Райнер Гертнер заради расистки коментари. Мениджърът се скарал за паркомясто с друг шофьор в Пекин и според местния в. People's Daily заявил: "От една година съм в Китай и първото нещо, което научих, е че всички сте копелета." Според ВВС той използвал и спрей срещу други хора, които се опитали да се намесят. Скандалът се разрасна, след като беше отразен широко в местните медии и социалните мрежи. От Daimler се извиниха за инцидента и заявиха, че Гертнер е отстранен от поста, но не и от компанията, и ще бъде назначен на друго място.


description: Политическият егоизъм на ГЕРБ

title: Да потрошим стъклата с камъни

maintext:
© Георги Кожухаров
Познайте чии са следните думи: "Кой отговорен човек, ако го поканят за министър за два месеца, при отиващ си президент и работещ парламент, ще се съгласи. Казал съм, който отиде в служебния кабинет, забравя за ГЕРБ. Защото тези два месеца ще ни ги приписват все едно ние управляваме."
По време на предизборната кампания от ГЕРБ не се свениха да изнудват хората, че ако не гласуват за когото и да им извадят като кандидат-президент, премиерът ще се фръцне и ще настане потоп. Едва ли не от избирателите се очакваше да проявят благоразумие в името на ценности като стабилност и предвидимост."Ако вие сте добри с мен, и аз ще съм добър с вас", беше посланието на Борисов. Но когато избирателите показаха, че не виждат перспектива в сегашния модел на управление, и дадоха силен предупредителен сигнал, Борисов забрави стабилността и започна да "чупи прозорците" с камъни.Първо предизвика политическа криза, от която никой няма полза освен евентуално ГЕРБ. После засили усещането за несигурност с изявленията, че партията му ще гласува едно към едно въпросите от референдума, пък каквото ще да става – иначе ГЕРБ бяха против. "Спря" програмата за саниране, за да припомни как тя е творение на ГЕРБ. Бойкотира възможността администрацията да работи гладко по време на задаващото се служебно правителство.Няма значение, че президентът Росен Плевнелиев е в незавидната ситуация за трети път да прави правителство. А то ще бъде в незавидната ситуация да осигури прилично обслужване на гражданите и непрекъсваемост на важните процеси. Борисов това не го интересува. Цялото поведение на партията, заради която скоро пак ще се изправим на избори, е да рекетира и заплашва, докато отправната точка в решенията й вместо благото на обществото е политическият егоизъм.Но в стремежа си да се измъкне сух от кашата, която забърка, и да се върне чист след втория си недовършен мандат премиерът пак пропуска нещо. Дори в оставка, като лидер на най-голяма партия в парламента той продължава да носи отговорност за следващите месеци и хората с право ще му я потърсят.


description: Пазарите все повече са убедени, че ОПЕК ще успее да приложи споразумението за свиване на добивите. Страните членки се събират на 30 ноември във...

title: Петролът отново се устреми към 50 долара за барел

maintext: Пазарите все повече са убедени, че ОПЕК ще успее да приложи споразумението за свиване на добивите. Страните членки се събират на 30 ноември във Виена. В понеделник вечер това беше и причината петролът да поскъпне с близо 4% до 47-48 долара за барел при американския сорт и брент. Това се прехвърли и върху акциите на енергийните компании, които изведоха индексите на Уолстрийт до нови исторически рекорди.


description: Председатлят на Съюза на съдиите Атанас Атанасов пред "Капитал"

title: Вече година и половина ВСС и прокуратурата мълчат за Мондешки

maintext:
Атанас Атанасов е съдия в Софийски градски съд
© Юлия Лазарова
-Може би трябва да се припомни, че докладът беше изготвен сред продължила повече от месец проверка от страна на членове на ВСС, при която бяха проведени изслушвания на съдии и служебни служители, бяха проверявани дела и воденото деловодство, включително и компютърната деловодна система.
След като в доклада са формирани такива фактически изводи, значи участвалите в комисията членове на ВСС са приели наличието на достатъчен брой и убедителни доказателства, че това лице е извършвало всички тези действия.
Между другото, в доклада е посочено, че конкретно тези обстоятелства са потвърдени и от тогавашен заместник-председател на съда.
Не става ясно кой от тогавашните заместници на председателя Владимира Янева е потвърдил тези изводи на комисията, но явно същият е познавал лицето Мондешки.
Що се отнася до мен, аз не познавам лично Момчил Мондешки, нито някой ме е запознавал с него.
Чух това име преди доста време, вече не си спомням от кого, именно, като на лице, което често и без някакво обяснимо по нормален начин основание пребивава в съда и се среща с посочените във въпроса Ви колеги.
Аз също имах наблюдения за точно такова поведение на непознато ми лице и предположих, че може би това е въпросният Мондешки. Но сигурна "идентификация" могат да направят само лица, които го познават или официални държавни институции. Между другото прочетох
-До проверката, за която споменах, се стигна след като съдии от СГС на два пъти се обръщахме с писма до ВСС, в които изразявахме позиция, че предходното ръководство на съда допринася до уронването на доверието към институцията, не дава дължимия отговор на появилите се в публичното пространство съмнения за начина на разпределяне на делата и не осигурява доброто управление на дейността на съда. Тези писма не бяха достатъчни за ВСС да започне исканата от нас проверка на ръководството на съда. До изслушването ни и до решението за извършване на такава проверка се достигна след намесата на посланици на чужди държави с безпрецедентно от тяхна страна открито писмо в наша подкрепа. При първото изслушване от страна на ВСС на част от съдиите, подписали писмата, както и при проведените впоследствие такива изслушвания споделих непосредствените си наблюдения за почти ежедневното присъствие на непознатото ми лице в съдийския коридор на СГС. Комисията, извършила проверката, очевидно е идентифицирала самоличността на това лице, както и че същото е имало висящо дело, разгледано при будещи съмнения обстоятелства в съда, че е подавало друга искова молба в СГС, която физически не е намерена, че председателят на съда тогава Янева е помогнала да бъде "саниран" изтекъл срок по дело в друг съд, по което страна е било същото лице. Въз основа на така установените обстоятелства комисията е взела решение да сезира прокуратурата. Впоследствие моите наблюдения съм споделил и пред разследващите органи, които предполагам, че са били сезирани именно от комисията на ВСС, извършила проверката на СГС. Наблюденията за лицето, което съм виждал в определен период от време почти ежедневно в съдийския коридор на съда и което имаше безпрепятствен достъп до кабинета на председателя на съда.
-На този въпрос могат да дадат отговор представители на тези институции.
Като съдия в СГС обаче няма как да не коментирам липсата на адекватна реакция от страна на компетентните институции на фактите, установени в хода на проверката от страна на комисията на СГС. Тези описани в доклада от проверката отношения на външно за съда лице с неговото ръководство и със съдия от същия съд, което лице е било страна и по дела, съответно разглеждано в СГС, друго ненадлежно образувано по подадена и "изчезнала" искова молба, по дело в друг съд, изтекъл срок, по което е "саниран" от тогавашния председател на нашия съд, поставят въпроса съществували ли са корупционни практики в Софийски градски съд по време на предходното ръководство. Отговор на този въпрос не даде ВСС в изминалата почти година и половина от приключването на проверката. Отговор към настоящия момент няма и от страна на прокуратурата. А при липсата на такива отговори няма никакви гаранции, че такива, окачествени в доклада на комисията на ВСС като "недобри" практики, няма да се възпроизведат отново в други съдилища.
Междувременно същите визирани в доклада от проверката на ВСС лица станаха "герои" и на друг скандал, като участници в разговори, записи от които се появиха в медиите. Съдържанието на тези разговори може да обясни и защо същите лица са поддържали отношения, чиито проявления са отразени в доклада на комисията от ВСС. И отново обаче отговори от страна на компетентните институции няма.
Повече за ролята на Момчил Мондешки в несъстоятелността на КТБ, четете в петъчния брой на в. "Капитал"
Атанас Атанасов е съдия от Софийски градски съд и председател на УС на Съюза на съдиите в България. Той е един от магистратите, които в началото на 2015 г. настояха от ВСС да извърши проверка на действията на тогавашното ръководство на съда.интервюто, което е публикувано във в. Труд с Момчил Мондешки, но лицето, което съм виждал не е сред тези, чиито снимки придружават публикацията.


description: Операторът продължава да печели по малко от пазарния дял на "Мобилтел" в сектора на мобилните услуги

title: БТК расте с малко в приходи и абонати

maintext:
© Цветелина Белутова
4.3%
Средно е ръстът на оборотите в сектора към септември, като и трите големи оператори са близо до тези стойности
Телеком секторът се раздвижда в положителна посока. За изминалото деветмесечие всеки от операторите има с какво да се похвали - по-високи приходи, повече абонати, по-голям пазарен дял, свиване на загубите. БТК запазва първото място по размер на приходите, което се дължи основно на прибавянето на НУРТС и фиксираните услуги, и дори успява да си спечели още мъничко пазарен дял в мобилния сегмент за сметка на "Мобилтел".
След обявените в понеделник резултати и на БТК за периода вече могат да се сравнят показателите на големите телеком играчи. Така се вижда, че оборотите на всички растат почти с еднакъв темп. Разликата обаче е, че докато "Теленор" има по-силен период от основната си дейност, при "Мобилтел" и БТК растежът е резултат от придобивания - съответно на "Близу" и НУРТС.
Особено с придобиването на мултиплекса в края на миналата година БТК спря да се вписва в профила на чист мобилен оператор. Последното важи с пълна сила и за "Мобилтел", чиито резултати нямаше да отчетат растеж без купения също миналата година бизнес на кабелния оператор "Близу". Така ръстът на приходите на БТК с общо 25.6 млн. лв. идва основно от добавения бизнес от 33 млн. лв. от НУРТС, които компенсират загубения оборот от 9.1 млн. лв. при фиксирани услуги (интернет и телефония). По отношение на мобилните си услуги компанията печели абонати на фона на повсеместното свиване по този показател в сектора. Едновременно с това обаче, обратно на тенденцията, компанията е свила средномесечния си приход от абонат (ARPU), който в момента е най-нисък спрямо конкуренцията. Това донякъде би могло да обясни и спадащите печалби в мобилния сегмент.
Мобилният и фиксираният интернет, както и телевизията продължават да са определящи за бизнеса на БТК. За изминалите девет месеца приходите от фиксирани услуги се свиват, като това се дължи основно на намалелия интерес към фиксиран телефон. Едновременно с това се увеличава броят на абонатите на фиксиран интернет, като повечето от клиентите на БТК вече използват оптични влакна. Компанията запазва и втората си позиция по приходи от фиксиран интернет след "Мобилтел".
При печалбата БТК също е подпомогната от НУРТС. Ако махнем мултиплекса от уравнението, EBITDA би спаднала с повече от отчетеното.
За изминалото деветмесечие в БТК са увеличили и инвестициите си до 21% от приходите си, или 151 млн. лв., показват отчетът на дружеството. Според доклада за дейността основна част от средствата - около 70%, са отишли за подновяване на мрежата и в общия случай за разгръщането на 4G мрежата, както и за плащане на лицензи за честотен спектър. Подобна е тенденцията на увеличаване на инвестициите и при "Мобилтел". От началото на годината капиталовите разходи на телекома достигат 49.1 млн. евро, като 14 млн. евро от тях са изразходвани само през последното тримесечие. Основната част е вложена в изграждане на 4G мрежата. Единствената компания, която свива инвестициите си през отчетния период, е "Теленор" - до около 10 млн. лв., или почти наполовина спрямо година по-рано, когато телекомът доизграждаше цялостната си инфраструктура, преди да пусне официално 4G мрежата си в края на декември.
Сделката за историческата компания
В края на август беше финализирана дълго отлаганата сделка за БТК и така компанията вече има нов собственик. Това е люксембургската Viva Telecom, която е собственост на Спас Русев, а след сделката дял ще придобият и кредиторът ВТБ, българските му мениджъри и група бивши кредитори. Цената на сделката е 330 млн. евро, като освен това купеното дружество има облигации за 400 млн. евро, а нагоре по веригата - дългове към КТБ за над 100 млн. евро. Очаква се купувачите да търсят препродажба, така че нова сделка е възможна още догодина.
През изминалото деветмесечие бизнесът на БТК се стабилизира. Компанията продължава да стопява разликата с конкурентите си в пазарния дял по приходи от мобилни услуги и вече държи 28%, сочат изнесените от компанията данни. Печалбата на БТК от традиционните услуги - телефония, интернет и телевизия, намалява, като EBITDA запазва темповете на спад от 7%. Основният двигател за ръста в оборотите са НУРТС и мобилните услуги.


description: Полицейски синдикат обяви разследването за полицейско насилие в лагера за незаконно

title: Държавата започва депортация и разселване на афганистански мигранти

maintext:
1
2 Както беше ясно и преди това, командированите в бежанския лагер в Харманли медицински екипи не са констатирали опасни инфекциозни заболявания
© ГЕОРГИ КОЖУХАРОВ
Започнала е процедурата по доброволно връщане на 50 афганистанци, пристигнали нелегално в България, а други 200 предстои да бъдат върнати след обработка на документите им. За следващия месец е планиран полет до Афганистан. Това съобщи правителствената пресслужба, след като в понеделник премиерът в оставка отново свика съвещание с председателя на Държавната агенция за бежанците Петя Първанова, оперативното ръководство на МВР, на Главна дирекция "Гранична полиция" и на службите за сигурност. Те са докладвали, че ситуацията в лагера в Харманли е нормализирана и че изграждането и ремонтът на оградата в Харманли върви по график.
"Според закона полицейските органи осъществяват мероприятия за преустановяване на изпълнителното деяние, предотвратяване настъпването на престъпните му последици и ограничаване на техните размери" и категорично е написано, че "служителите на
Предприемат се мерки и за настаняване на чужденци в други разпределителни центрове чрез повишаване на капацитета им, става още ясно след заседанието. Планът е бивши казарми в граничните райони да бъдат превърнати в центрове от затворен тип. Властите вече съобщиха, че харманлийският център ще стане от семеен тип, а мигрантите, за които е установено, че може да провокират напрежение, ще бъдат разселени по нови центрове извън населените места. Сега става ясно, че центърът в село Пъстрогор също ще бъде преустроен от отворен в затворен тип, като там се пренасочат част от настанените в разпределителния център в Елхово чужденци. Предвижда се и разширяване на капацитета за настаняване в специализирания дом за временно настаняване на чужденци в Любимец, където ще бъдат пренасочени част от афганистанските граждани, които в момента са в Харманли.Разгледани са и възможностите бивши застави на Главна дирекция"Гранична полиция" в района на българско-турската граница да бъдат преобразувани в центрове от затворен тип за настаняване на чужденци. Охраната им се предвижда да се осъществява от служители на МВР.След заседанието бе потвърдено, че командированите в бежанския лагер в Харманли медицински екипи не са констатирали опасни инфекциозни заболявания, а само хронични заболявания, за които е препоръчано лечение.Това бе установено още при първите проверки в края на по-миналата седмица, но под натиска на протестиращи националисти и местни жители, бежанският център в Харманли бе временно поставен под картина, което се превърна и в повод за бунта на част от мигрантите, настанени там, миналата седмица. Той бе потушен от полицейските сили, но впоследствие се появиха съмнения, че МВР е използвало неправомерно насилие.В понеделник съдът остави в ареста първите петима от 18-те задържани афганистанци, обвинени за бунта в центъра в Харманли. Съдът прие, че младите мъже са участвали в размириците и има опасност, ако бъдат освободени, да се укрият или да извършат друго престъпление.Същевременно районният прокурор на Харманли Маргарит Стоилов потвърди, че работят по сигнал и за полицейско насилие срещу двама мигранти. Прокуратурата проверява и случая с 15-годишно момче, което е изпаднало в кома. Прокурор Стоилов не можеше да каже дали момчето е пострадало след бунта от четвъртък. Миналата седмица правозащитници публикуваха десетки снимки, от които се виждаше, че някои от мигрантите в центъра са сериозно пострадали.Заедно с това се проверява и за насилие срещу четирима полицаи, пострадали при размириците.С позиция излезе веднага и полицейски синдикат, според който разследването за полицейско насилие е "незаконно". Според синдиката досъдебното производство срещу полицаи, участвали в потушаването на бунта в Харманли, противоречи на Закона за МВР.МВР при изпълнение на служебните си задължения са физически неприкосновени и се ползват с особената закрила на закона", посочват от синдиката и изразяват възмущение от "тези внушения и липсата на подкрепа от страна на министъра на вътрешните работи Румяна Бъчварова".